በባህር ዳር ከተማ የለስላሳ ፋብሪካ ሊገነባ ነው
 ¬ – ኢስት አፍሪካ ቦትሊንግ ሼር ኢትዮጵያ በባህር ዳር ከተማ ከ1 ቢሊዮን ብር በሚበልጥ ወጭ የለስላሳ ፋብሪካ ለመገንባት ከከተማ አስተዳደሩ መሬት ተረከበ ።ፋብሪካው በሙሉ አቅሙ ስራ ሲጀምር ከ1 ሺህ በላይ ለሚሆኑ ወገኖች የስራ እድል እንደሚፈጥር ተመልክቷል፡፡የኩባንያዉ ዋና ስራ አስኪያጅ ተወካይ አቶ ማቲው ኪሮስ እንደገለጹት ፋብሪካው በሰዓት 36 ሺህ ጠርሙስና በዓመት 10 ነጥብ 5 ሚሊዮን ሳጥን ለስላሳ ማምረት የሚችል ነው።ፋብሪካው አዳዲስ ቴክኖሎጂዎችን በማስተዋወቅ፣ ዘመናዊ የአስተዳደራዊ ስርዓትን በመዘርጋት፣ ትክክለኛ የግብይት ስልቶችን በማስፋፋትና ለዜጎች የአቅም ግንባታ በመስጠት ለአካባቢው አስተዋጽኦ እንደሚያበረክት ገልፀዋል።ፋብሪካውን በባህር ዳር ለመገንባት የተወሰነውም ከተማዋ ለኢንቨስትመንት ተስማሚ በመሆኗና በሰሜኑ ክፍል ያለውን ደንበኛቸውን በቅርበት ለማድረስ እንደሆነ ጠቁመው ግንባታውም በሁለት ዓመት ጊዜ ውስጥ ተጠናቆ ማምረት እንደሚጀምር አስረድተዋል።የባህር ዳር ከተማ አስተዳደር ከንቲባ አቶ ስማቸው ወንድማገኝ በበኩላቸው ፋብሪካው በከተማው የሚያካሄደው ግንባታ መንግስት ተግባራዊ ያደረገውን ከግብርና መር ወደ ኢንዱስትሪ መር ኢኮኖሚ የሚደረገውን ሽግግር የሚያግዝ ነው።ከተማዋ የቱሪዝም፣ የኢንቨስትመንትና የኢንዱስትሪ ማዕከል እንድትሆን ልዩ ትኩረት ተሰጥቶ እየተሰራ መሆኑን ጠቁመው በዚህ ዓመት ብቻ 244 ባለሃብቶች ከ2 ቢሊዮን ብር በላይ ካፒታል አስመዝግበው የኢንቨስትመንት ፈቃድ መውሰዳቸውን ተናግረዋል።እንደ ኢዜአ ዘገባ በከተማዋ በእድገት ተኮር የኢንቨስትመንት መስኮች መሰማራት ለሚፈልጉ ባለሃብቶች 350 ሄክታር መሬት ተለይቶ የመሰረተ ልማት አውታሮች በማሟላት እየተሰጠ መሆኑን አመልክተዋል።